CELEX: 62012CN0041
Language: sk
Date: 2012-01-26 00:00:00
Title: Vec C-41/12 P: Odvolanie podané 26. januára 2012 : Monster Cable Products, Inc., proti rozsudku Všeobecného súdu (štvrtá komora) z  23. novembra 2011 vo veci T-216/10, Monster Cable Products, Inc./Úrad pre harmonizáciu vnútorného trhu (ochranné známky a vzory), Live Nation (Music) UK Limited

10.3.2012   
            
            
               SK
            
            
               Úradný vestník Európskej únie
            
            
               C 73/24
            
         Odvolanie podané 26. januára 2012: Monster Cable Products, Inc., proti rozsudku Všeobecného súdu (štvrtá komora) z 23. novembra 2011 vo veci T-216/10, Monster Cable Products, Inc./Úrad pre harmonizáciu vnútorného trhu (ochranné známky a vzory), Live Nation (Music) UK Limited
   (Vec C-41/12 P)
   2012/C 73/41
   Jazyk konania: angličtina
   
      Účastníci konania
   
   
      Odvolateľ: Monster Cable Products, Inc. (v zastúpení: O. Günzel, A. Wenninger-Lenz, Rechtsanwältin)
   
      Ďalší účastníci konania: Úrad pre harmonizáciu vnútorného trhu (ochranné známky a vzory), Live Nation (Music) UK Limited
   
      Návrhy odvolateľa
   
   
               —
            
            
               zrušiť rozsudok Všeobecného súdu Európskej únie (štvrtá komora) z 23. novembra 2011 vo veci T-216/10,
            
         
               —
            
            
               zaviazať žalovaného na náhradu trov konania vynaložených odvolateľom.
            
         
      Odvolacie dôvody a hlavné tvrdenia
   
   Odvolateľ tvrdí, že zamietnutím žaloby na základe dôvodov uvedených v rozsudku z 23. novembra 2011 Všeobecný súd nezohľadnil celkový skutkový stav a okolnosti konania, z čoho vyplýva, že napadnutý rozsudok vychádza z neúplného skutkového stavu. Rozsudku preto chýba celkové nevyhnutné posúdenie všetkých skutočností, ktoré treba zohľadniť pri posúdení pravdepodobnosti zámeny. Rozsudok je preto postihnutý vadami a porušuje článok 8 ods. 1 písm. b) nariadenia č. 40/94 (1).
   Odvolateľ sa domnieva, že ak by bolo vykonané riadne celkové posúdenie, Všeobecný súd by dospel k záveru, že rozhodnutie prvého odvolacieho senátu z 24. februára 2010 porušuje článok 8 ods. 1 písm. b) nariadenia č. 207/2009 (2). Možno zhrnúť, že odvolateľ uvádza, že došlo k porušeniu článku 8 ods. 1 písm. b) nariadenia č. 40/94 z nasledujúcich dôvodov:
   
                
            
            
               Nezohľadnenie „priemerného špecializovaného spotrebiteľa v Spojenom kráľovstve“ ako príslušnej skupiny verejnosti, v súvislosti s ktorou treba vykonať analýzu pravdepodobnosti zámeny.
            
         
                
            
            
               Nesprávne uplatnenie ustálených právnych zásad pri posudzovaní podobnosti tovarov.
            
         
                
            
            
               Porušenie zásad, podľa ktorých je nutné pri posudzovaní pravdepodobnosti zámeny zohľadniť všetky relevantné okolnosti konkrétneho jednotlivého prípadu a okrem iného rozlišovacej spôsobilosti skoršej ochrannej známky.
            
         
      (1)  Nariadenie Rady (ES) č. 40/94 z 20. decembra 1993 o ochrannej známke Spoločenstva (Ú. v. ES L 11, s. 1; Mim. vyd. 17/01, s. 146).
   
      (2)  Nariadenie Rady (ES) č. 207/2009 z 26. februára 2009 o ochrannej známke Spoločenstva (Ú. v. EÚ L 78, s. 1).